Преюдициално запитване от Bezirksgericht Steyr (Австрия), постъпило на 5 август 2025 г. — XV/Volkswagen AG
(Дело C-526/25, Volkswagen)
Език на производството: немски
Запитваща юрисдикция
Bezirksgericht Steyr
Страни в главното производство
Ищец: XV
Ответник: Volkswagen AG
Преюдициални въпроси
Трябва ли член 2, точка 6 от Регламент (ЕО) № 692/20081 и точка 3.13.4 от приложение III към него (във връзка с член 3, точка 10 от Регламент (ЕО) № 715/20072 ) да се тълкуват в смисъл, че устройство, регулиращо замърсяването (програма за управление с цел регенериране на каталитичния преобразувател в подготвителния цикъл), което се счита за система с непрекъснато регенериране, тъй като регенериране (процес на прочистване) се извършва поне веднъж по време на изпитване от тип I, след като [устройството] вече е било регенерирано поне веднъж по време на подготвителния цикъл на превозното средство (при използване на софтуер „Precon“ или програма за предварителна подготовка), представлява измервателно-коригиращо устройство по смисъла на член 3, точка 10 от Регламент (ЕО) № 715/2007?
а) Трябва ли член 5, параграф 2, буква в) от Регламент (ЕО) № 715/2007 (във връзка с член 3, точка 10 от същия регламент, както и с член 2, точка 6 от Регламент (ЕО) № 692/2008 и точка 3.13.4 от приложение III към последния регламент) да се тълкува в смисъл, че (евентуално) такова измервателно-коригиращо устройство е допустимо, тъй като условията в съответната процедура за установяване на емисиите по същество са изпълнени?
б) Трябва ли член 5, параграф 1 от Регламент (ЕО) № 715/2007 (във връзка с член 3, точка 10 от същия регламент, както и с член 2, точка 6 от Регламент (ЕО) № 692/2008 и точка 3.13.4 от приложение III към последния регламент) да се тълкува в смисъл, че (евентуално) такова измервателно-коригиращо устройство е допустимо, когато свързаният с емисиите принцип на действие, който се проявява в процедурата за изпитване (изпитването за типово одобрение), в по-голямата част от случаите е налице и при нормални условия на експлоатация (при действителна експлоатация)?
Трябва ли точка 2.20 от [правило № 83 на] ИКЕ на ООН1 и точка 3 от приложение 13 към него (във връзка с точка 3.13.1 от приложение III и с член 2, точка 6 от Регламент (ЕО) № 692/2008) да се тълкуват в смисъл, че изискването в точка 3, второ изречение от приложение 13 към [правило № 83 на] ИКЕ на ООН, съгласно което използването на превключвателя (за включване или изключване на регенерирането) трябва да е разрешено само когато трябва да се предотврати регенериране по време на циклите за предварителна подготовка, е релевантно само за специалната процедура за изпитване съгласно приложение 13 към [правило № 83 на] ИКЕ на ООН, и следователно за изпитването за емисии на превозно средство със система с периодично регенериране, но не и за превозно средство със система с непрекъснато регенериране?
____________
1 Регламент (ЕО) № 692/2008 на Комисията от 18 юли 2008 година за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 2008 г., стр. 1).
1 Регламент (ЕО) № 715/2007 на Европейския парламент и на Съвета от 20 юни 2007 година за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 2007 г., стр. 1).
1     Правило № 83 на Икономическата комисия за Европа на Организацията на обединените нации (ИКЕ на ООН) — Единни технически предписания за одобрение на типа на превозни средства по отношение на емисиите на замърсители в съответствие с изискванията относно горивото за двигателя [2015/1038] (ОВ L 172, 2015 г., стр. 1).